**2023 M. SAUSIO MĖN. ŠVEDIJOS EKONOMINĖS SITUACIJOS APŽVALGA**

**Pagrindinės naujienos trumpai:**

Ø  **100 dienų Vyriausybės darbo – visuomenė ekonominę situaciją vertina ypač prastai, Vyriausybė tikisi proveržio kitąmet**

Ø  **Švedijoje fiksuojama šaliai rekordinio dydžio infliacija, šalies bankai prognozuoja ,,diržų suveržimo politiką“**

Ø  **Švedijoje aptiktas didžiausias Europoje retųjų žemės elementų telkinys**

Ø  **Kompensacijos už aukštas elektros kainas Švedijos namų ūkius pasieks jau vasario 20 d.**

Ø  **Švedijoje planuojamos milijardų kronų vertės investicijos į žaliųjų elektrodegalų gamybą**

Ø  **Didžiosios Švedijos įmonės planuoja masinius darbuotojų atleidimus**

**100 dienų Vyriausybės darbo – visuomenė ekonominę situaciją vertina ypač prastai, Vyriausybė tikisi proveržio kitąmet.**Sausio 23 d. suėjo 100 dienų, kuomet šalį valdo esama. Vyriausybė. Ta proga finansų ministrė E. Svantesson pristatė pagrindinius darbus ir prognozes. Akcentuoti iššūkiai – aukšta infliacija (10,2%), augantis nedarbas, rekordiškai aukštos elektros kainos ir mažėjanti namų ūkių perkamoji galia. Pagrindinis darbas, kurį pavyko nuveikti per 100 dienų įvardijamas elektros kompensacijų tvarkos išgryninimas, jos namų ūkius pasieks jau vasario 20 d. Tolimesni prioritetai – palankesnių sąlygų verslui kūrimas, įskaitant mokesčių mažinimą ir kompensacijas už aukštas elektros kainas. Finansų ministrė pabrėžė, kad Švedijos ekonomika šiais metais dar pablogės, tačiau nuo kitų metų situacija keis geryn. Tuo tarpu 75% apklaustų švedų mano, kad šalies ekonominė padėtis blogėja, tik apie 30% apklaustų situacija situaciją vertina gerai, prieš metus tokių buvo 70%.

**Švedijoje fiksuojama šaliai rekordinio dydžio infliacija, šalies bankai prognozuoja ,,diržų suveržimo politiką“**. Sausio pradžioje infliacija Švedijoje siekia 10,2% ir tai didžiausia infliacija nuo pat 1990 m. Tikimąsi, kad infliacija pradės mažėti nuo kovo mėn. ir iki 2023 m. pabaigos sumažės 3%. Tačiau šalies ekonomikai prognozės labiau pesimistinės – Swedbank prognozuoja, kad Švedijos BVP 2023 m. susitrauks 1,3%, SEB prognozuoja 1,2% susitraukimą. Aukšta infliacija mažina ekonomines veiklas ir tai, pasak ekonomistų, lems, kad Švedijos Bankas gali jau vasarį pakelti palūkanų normą nuo 2,5% iki 3%, jos nemažės iki pat 2024 m.

**Švedijoje aptiktas didžiausias Europoje retųjų žemės elementų telkinys.**  Apie atradimą sausio 11 d. pranešė Energetikos, pramonės ir verslo ministrė E. Busch kartu su LKAB (valstybinė Švedijos kasybos įmonė) vadovu J. Moström. Telkinys rastas Švedijos šiaurėje, Kirunos miesto srityje. Atrasti elementai yra ypač svarbūs vėjo turbinų, elektrinių automobilių ir kitų prietaisų gamybai. Ministrės teigimu, tai didžiausias toks telkinys Europoje ir tai reiškia, kad sustiprės visos Europos ekonominis saugumas ir nepriklausomybė, žemynas taps mažiau priklausomas nuo pagrindinės tiekėjos Kinijos, o taip pat užtikrins žaliojo kurso įgyvendinimą. Dabar bus tęsiamas rasto telkinio išžvalgymas, kuris truks visus metus. Po to vyks aplinkosauginis vertinimas bei leidimų kasimui suteikimo procesas.

**Kompensacijos už aukštas elektros kainas Švedijos namų ūkius pasieks jau vasario 20 d.**Naujieną pranešė Švedijos socialinio draudimo agentūra, kurią Vyriausybė įpareigojo išmokėti elektros kainų kompensacijas, bendra jų vertė siekia 55 mlrd. SEK. Kompensacijos bus mokamos dviem etapais. Pirmuoju etapu vasario 20 d. 4,3 mln. namų ūkių pietų ir vidurio Švedijos gyventojus, kompensacijos bus už 2022 m. rugsėjo ir spalio mėnesius. Iškart Vyriausybė paskelbė, kad ruošiasi ir antrajam elektros subsidijų paketui, kurio vertė būtų 10 mlrd. SEK, juo kompensuos 2022 m. lapkričio ir gruodžio elektros kainas. Kompensacijos būtų išmokamos nuo vasario 20 d. su sąlyga, kad iki tol Energijos rinkos inspektoratas patvirtins šio plano įgyvendinimą. Dėl išmokų verslui dar nėra aišku, laukiama tokio sprendimo, kuris nepažeistų ES teisės. Vyriausybė dėl šios situacijos sulaukė ypač daug kritikos, kadangi anksčiau buvo žadėta, kad kompensacijos namų ūkius pasieks 2022 m. lapkritį.

**Švedijoje planuojamos milijardų kronų vertės investicijos į žaliųjų elektrodegalų gamybą.** Investicijų vertė siekia 10 mlrd. SEK, investuojama į trijų gamyklų šiaurinėje Švedijoje statybą. Investicijos bus tiek iš komunų valdomų įmonių, tiek iš privačių. Planuojama, kad visos trys gamyklos pradėtų veikti 2026 m. ir galėtų pagaminti 100 tūkst. tonų žaliųjų elektrodegalų per metus.

**Didžiosios Švedijos įmonės planuoja masinius darbuotojų atleidimus.** 2022 m. rudenį žiniasklaidoje daugiausiai dėmesio sulaukė kone garsiausios švedų *fintech* sektoriaus įmonės ,,Klarna“ sprendimas atleisti per 700 darbuotojų. Šios įmonės pavyzdžiu 2023 m. planuoja siekti ,,Telia“ bei ,,Spotify“. ,,Telia“ planuoja atleisti 150 darbuotojų Švedijoje, 100 Suomijoje ir 70 Norvegijoje, ,,Spotify“ pranešė, kad atleis 600 darbuotojų, tai yra 6% visų darbuotojų.

**Pastabos:** nurodytos piniginės sumos perskaičiuotos pagal kursą 1 EUR = 11,33 SEK

**Esant poreikiui, Lietuvos ambasada galėtų pateikti detalesnę informaciją apie apžvalgoje minimus Švedijos ekonomikos įvykius ir tendencijas. Prašome atskirai informuokite apie jūsų pageidavimą gauti šią informaciją** augustinas.uleckas@urm.lt

Parengė:

LR ambasados Švedijos Karalystėje trečiasis sekretorius Augustinas Uleckas